Kend din type - find din stil : Stil & mode - KvindeGuiden
Shoppingturen kan meget hurtigt gå hen og blive en tidskrævende og uoverskuelig omgang, hvis man ikke har et nogenlunde præcist billede af, hvad det er, man skal kigge efter. For mange er det nemlig ikke kun et spørgsmål om at finde frem til stativerne med den seneste kollektion, men mere et spørgsmål om at finde frem til det, der i stil, form og farve, passer ens image og proportioner. Her får du en stribe gode tips til fire korpstyper; æbleform, pæreform, timeglas og atletisk/drenget, som kan bruges som guidelines når du skal vælge tøjstil. De gode råd er udarbejdet i samarbejde med Anne Spang, som specialiserer sig i skræddersyet tøj.
Den æbleformede skikkelse: Skab balance ved at bære mørkt øverst og lysere nederst. Her er det ærmeløs top med slå-om effekt og v-hals fra Vila, lys antracitfarvet nederdel i A-facon og sort bolero med trekvartlange ærmer fra Esprit. Langskaftet støvle i sort ruskind fra Peter Kaiser.
Kropstype: Æbleformet
Den æbleformede kropstype er generelt kendetegnet ved skuldre, der er mindst lige så brede som hofterne, stor barm, ikke meget talje, tendens til topmave, lille bagdel og slanke ben.
Anne Spang anbefaler:
Skab visuel balance ved at bære mørkere farver øverst og lysere farver nederst.
Valg af top:
Vælg enkle snit med løs fit. Dybe udskæringer; v-udskæringer & slå-om-bluser, der skaber afstand mellem hage og bryst.
Undgå højhalsede bluser, drengede T-shirts og rullekraver samt tøj, der strammer i maven. Undgå pufærmer og vandrette striber på toppe.
Valg af bukser og nederdele:
Vælg lysere farver, gerne mønstrede. Vælg knælange nederdele med fylde, f.eks. A-facon.
Undgå stramme nederdele. Undgå stramme bukser, lige bukseben og pressefolder. Undgå knapper og lommer foran.
Valg af kjole:
Vælg enkle og lange kjoler, der sidder tæt til overkroppen og gerne med et skørt i A-facon.
Den pæreformede skikkelse: Skab balance ved at gøre overkroppen visuelt større og underkroppen visuelt smallere. Her er det elegant kort blazerjakke i beige-rosa fra Gustav, stort lækkert tørklæde fra Gustav i mohair samt klassisk herrebuks med flad front fra By Malene Birger. Stiletstøvlet fra Pura Lopez i sort ruskind.
Kropstype: Pæreformet
Smalle skuldre, markeret talje, lille barm, rund bagdel, relativt brede hofter og store lår.
Anne Spang anbefaler: :
Skab balance ved at gøre overkroppen visuelt større og underkroppen visuelt smallere.
Vælg bådudskæringer og halternecks i lyse farver/mønstre. Brug tørklæder og lange halskæder til at trække opmærksomhed væk fra hofterne. Undgå toppe der stopper på hoften. Vælg gerne taljerede jakker og lange frakker.
Valg af bukser og nederdel:
Vælg nederdele i A-facon med flad front, lav talje og gerne asymmetrisk snit til lige under knæet. Sørg for at nederdelen ikke skærer din læg på det bredeste sted. Vælg bukser med flad front, hvor linningen sidder lige under navlen og benet er langt med vidde. Vælg en løstsiddende ”herrebuks” med lige ben, og husk, at højtaljede bukser, der går helt ned til gulvet med stiletter, giver længde. Undgå stretchstoffer, der strammer de forkerte steder.
Vælg kjoler, der sidder til overkroppen, gerne slå-om-kjoler. Underdelen skal falde blødt om hoften og ikke fylde for meget.
Den timeglasformede skikkelse: Elegant knæ-lang Rosemunde nederdel og super smuk strik fra svenske HOPE.
Klassisk og helt enkel stilet fra Peter Kaiser.
Kropsform: Timeglas
Den timeglasformede kropstype er kendetegnet ved skuldre og hofter, der er cirka lige brede, en flot barm og en markeret talje.
Vis de flotte former frem. Fremhæv dem. Spar på pynten - der er jo ingen grund til at fjerne opmærksomheden fra dine former.
Vælg tætsiddende toppe. Fremhæv gerne taljen med et bælte. Vælg evt. samme farve fra top til tå for at forlænge og slanke silhuetten.
Valg af buksner og nederdel:
Vælg nederdele, der stopper lige under knæet. Vælg gerne bukser, der næsten når jorden, når du har stiletter på - det forlænger og slanker silhuetten.
Fremhæv dine former og din talje med tætsiddende kjoler. Vælg kjole, der stopper lige under knæet.
Den atletiske skikkelse: Nyd at klæde dig feminint og romantisk. Her er det nederdel og top fra Tina Wodstrup Vinter 2015/16. Smukke pumps fra Pura Lopez med sløjfe.
Kropsform: Drenget, atletisk
Kendetegn: Slank og relativ ”lige op og ned” uden ret meget barm, talje eller bagdel.
Udnyt din lange slanke silhuet, dine slanke arme og ben, og skab gerne facon ved at markere taljen.
Vælg gerne løse toppe, samt toppe, bluser og jakker, der går til lige under taljen. Vælg toppe og overdele med V-hals eller empire-skåret. Toppe, der sidder til i taljen, og stopper på hoften, vil også klæde dig. Undgå drengede T-shirts.
Vælg bukser med ben, der bliver smallere fra knæet og ned til anklen - det giver kurver til slanke skikkelser. Bukselommer og detaljer bagpå giver lidt ekstra facon. Undgå lige bukseben og stramme bukser og nederdele, og undgå bukser og nederdele, der er skåret på læggen. Nederdele og kjoler bør derimod gå til knæet. Vælg store nederdele med fylde, gerne med flæser bagpå. Nederdele, der stopper over knæet, får dine ben til at syne superlange.
Valg af kjole: Vælg en kjole med enkle detaljer som dyb udskæring i ryggen eller en flot slids. Vælg gerne kjoler i empire-facon.
Se ny mode fra netbutikkerne >>
Se nye sko og støvler fra netbutikkerne >>
Læs om Anne Spang >>